Matteus 5:4 Geseënd wees en vertroos word het alles met mekaar te doen. Nogtans lyk dit vreemd want as jy geseënd is, as jy gelukkig is, het jy tog nie nodig om vertroos te word nie? Die Here Jesus wys hier dat ons op hierdie wêreld die ware geluk al het as ons met berou ons sondes by die HERE bring. Dan voel jy op hierdie aarde nie altyd gelukkig nie nogtans is jy dan ’n geseënde van die Vader. Jy staan dan nooit met leë hande nie. Jy kan jou dan altyd gaan vertroos. Hoekom? Omdat as jy hartseer oor jou eie sondes is en jy die verdriet oor die sondes en gevolge van die sonde in die wêreld ken jy jou lewe by Christus soek. Dan weet jy dat wat Christus vir jou en vir die verlossing van die wêreld verdien het nie stukkend gemaak kan word nie. Hy is dan die toevlug en die rots waar jy altyd kan skuil. Dan het die dood en die verdriet in jou lewe nie die laaste woord nie. Die laaste en beslissende woord het Christus dan in jou lewe.